
Magyar nyelvi jelenségek (a névelő és a főnévi számjelölés) vizsgálata Guillaume-i keretben

Dolgozatomban a magyar névelők és a főnévi számjelölés rendszerét vizsgáltam. Vizsgálódásaim kiindulópontjául Gustave Guillaume francia névelőkről írt tanulmánya mellett egyik követőjének, Walter Hirtle-nek az angol főnévi számjelöléssel kapcsolatos munkája szolgált. Gustave Guillaume figyelemre méltó munkássága Magyarországon kevéssé ismert, így szükségképpen körvonalaztam nyelvelméletét s összefoglaltam annak kognitív nyelvészettel való összefüggéseit. A dolgozat alapvető célja, vagyis a magyar névelők és a főnévi számjelölés integrált elemzése, a főnévi szerkezetek modellezése és formalizálása mellett a fogalmi metaforára épülő magyar anyagnévelő leírása, a mentális terek elméletének grammatikában történő alkalmazhatósága, valamint az ún. határozatlan specifikus olvasat pragmatikai motiváltságának bemutatása egyaránt részét képezi a vizsgálat további munkára inspiráló eredményeinek.



